করিম উদ্দিন আহমেদ

করিম উদ্দিন আহমেদ (১৯ মার্চ ১৯২৩ - ২৮ আগস্ট ১৯৯১) ছিলেন একজন ব্যবসায়ী, ৬ নং সেক্টরের মুক্তিযুদ্ধের অন্যতম সংগঠক এবং রাজনীতিবিদ। তিনি লালমনিরহাট-২ (তৎকালীন রংপুর-৬) আসন থেকে ১৯৭০-এর সাধারণ নির্বাচনে পকিস্তান প্রাদেশিক সংসদের সদস্য নির্বাচিত হন এবং বাংলাদেশ স্বাধীনতা লাভের পর একই আসন থেকে ১৯৭৩-এর নির্বাচনে সংসদ সদস্য নির্বাচিত হন।

 জন্ম ও প্রারম্ভিক জীবন 
করিম উদ্দিন আহমেদ ১৯২৩ সালের ১৯ মার্চ বেঙ্গল প্রেসিডেন্সির রংপুর জেলার লালমনিরহাটের কালিগঞ্জের কাশীরাম গ্রামে এক বাঙালি পরিবারে জন্মগ্রহণ করেন। তিনি আজিম উদ্দিন আহমদ এবং নেছাবি বেওয়ার পুত্র। তিনি মদনপুর -বৈরাটিতে নীলাম্বর পণ্ডিতের পাঠশালায় প্রাথমিক শিক্ষা সম্পন্ন করেন । এরপর, তিনি গঙ্গাচড়ার চিলাখাল-পাইকান মাদ্রাসায় পড়াশোনা করেন এবং দশম শ্রেণী পর্যন্ত তুষভান্ডার উচ্চ বিদ্যালয়ে পড়াশোনা করেন। 

 কর্মজীবন 
১৯৪৫ সালে স্থানীয় মারোয়ারি মালিকানাধীন একটি ব্যবসায়ের কর্মচারী হিসেবে তার কর্মজীবন শুরু করেন। পরে তিনি নিজস্ব পাটের ব্যবসা প্রতিষ্ঠা করেন। তার জনহিতকর অবদানের মধ্যে রয়েছে কালীগঞ্জ থানা জুড়ে বিভিন্ন প্রতিষ্ঠান প্রতিষ্ঠা করা, যেমন কালীগঞ্জ করিম উদ্দিন পাবলিক পাইলট উচ্চ বিদ্যালয়, কালীগঞ্জ করিম উদ্দিন পাবলিক ডিগ্রি কলেজ, করিম উদ্দিন প্রাথমিক বিদ্যালয় এবং করিমপুর নেসারিয়া দাখিল মাদ্রাসা। তিনি সাহিত্য ও সাংস্কৃতিক কর্মকাণ্ডেও অবদান রাখেন। 

ভারত ছাড়ো আন্দোলনের মাধ্যমে আহমেদের রাজনীতিতে প্রবেশ শুরু হয় এবং মুকুন্দ দাসকে সহায়তা করার জন্য তাকে গ্রেপ্তার করা হয় । ১৯৫৪ সালে তিনি ইউনিয়ন বোর্ডের চেয়ারম্যান নির্বাচিত হন এবং ষোল বছর ধরে এই পদে দায়িত্ব পালন করেন। তিনি রংপুর-৬ আসনের আওয়ামী লীগের প্রার্থী হিসেবে পূর্ব পাকিস্তান প্রাদেশিক পরিষদে নির্বাচিত হন কিন্তু এই পরিষদ গঠিত হয়নি এবং পরবর্তীতে ১৯৭১ সালে বাংলাদেশের স্বাধীনতা যুদ্ধ সংঘটিত হয়। যুদ্ধের সময়, আহমেদ কালীগঞ্জ সংগ্রাম কাউন্সিলের সভাপতিত্ব করেন এবং মুক্তিবাহিনীর কালীগঞ্জ শাখা গঠনে অবদান রাখেন । তার বাড়ি মুক্তিবাহিনীর সদর দপ্তর হিসেবে কাজ করত যেখানে স্থানীয় যুবকদের প্রশিক্ষণ দেওয়া হত। কালীগঞ্জ মাঠে আয়োজিত এক জনসভায় আহমেদ স্বাধীন বাংলাদেশের পতাকা উত্তোলন করেন। পাকিস্তান সেনাবাহিনী কালীগঞ্জে প্রবেশ করলে, আহমেদ কোচবিহারে পালিয়ে যান যেখানে তিনি দুটি মুক্তিবাহিনী ক্যাম্প স্থাপন করেন এবং উত্তর মুক্তিবাহিনীর সংগঠক হিসেবে কাজ করেন।

স্বাধীনতার পর, ১৯৭৩ সালের বাংলাদেশের সাধারণ নির্বাচনে আহমেদ রংপুর-৬ আওয়ামী লীগের প্রার্থী হিসেবে প্রথম জাতীয় সংসদে নির্বাচিত হন ।

 মৃত্যু 
করিম উদ্দিন আহমেদ ১৯৯১ সালের ২৮ আগস্ট ৬৮ বছর বয়সে রংপুর মেডিকেল কলেজ হাসপাতালে মৃত্যুবরণ করেন।

 ব্যক্তিজীবন 
তার পুত্র নুরুজ্জামান আহমেদ প্রাক্তন সমাজকল্যাণ মন্ত্রী ছিলেন ।

 তথ্যসূত্র 

বিষয়শ্রেণী:লালমনিরহাট জেলার রাজনীতিবিদ
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:বাংলাদেশ আওয়ামী লীগের রাজনীতিবিদ
বিষয়শ্রেণী:১৯২৩-এ জন্ম
বিষয়শ্রেণী:১৯৯১-এ মৃত্যু
বিষয়শ্রেণী:প্রথম জাতীয় সংসদ সদস্য
বিষয়শ্রেণী:১৯৮১-এ মৃত্যু
বিষয়শ্রেণী:বাংলাদেশ কৃষক শ্রমিক আওয়ামী লীগের রাজনীতিবিদ
বিষয়শ্রেণী:উপজেলা পরিষদের চেয়ারম্যান